ปิดจ๊อบ “เราไม่ทิ้งกัน” ยุติโอนเงินเยียวยา 30 ก.ย. เร่งผู้มีสิทธิติดปัญหา คุยแบงก์ด่วน!
“กระทรวงการคลัง” เตรียมปิดจ๊อบ “เราไม่ทิ้งกัน” ยุติโอนเงินเยียวยา 30 ก.ย.นี้ เร่งผู้มีสิทธิที่ยังติดปัญหาเกี่ยวกับบัญชีรับเงิน ติดต่อแบงก์ด่วน!
“กระทรวงการคลัง” เตรียมปิดจ๊อบ “เราไม่ทิ้งกัน” ยุติโอนเงินเยียวยา 30 ก.ย.นี้ เร่งผู้มีสิทธิที่ยังติดปัญหาเกี่ยวกับบัญชีรับเงิน ติดต่อแบงก์ด่วน!
10 ก.ย. 2563

นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) ในฐานะโฆษกกระทรวงการคลัง เปิดเผยว่า หลังวันที่ 30 กันยายน 2563 กระทรวงการคลังจะพิจารณาปิดโครงการมาตรการเยียวยา 5,000 บาท (มาตรการเราไม่ทิ้งกัน) และยุติการโอนเงิน ดังนั้น ขอให้ผู้มีสิทธิที่กระทรวงการคลังยังโอนเงินไม่สำเร็จเร่งดำเนินการผูกพร้อมเพย์ด้วยเลขบัตรประชาชนโดยเร็วที่สุด
นายลวรณ ระบุว่า ตามที่กระทรวงการคลังได้ดำเนินมาตรการ “เราไม่ทิ้งกัน” เสร็จสิ้นแล้ว โดยผู้มีสิทธิรับเงินเยียวยาทั้งหมด 15.3 ล้านคน แต่คงเหลือผู้มีสิทธิรับเงินเยียวยาบางส่วนที่กระทรวงการคลังไม่สามารถโอนเงินให้ได้ เนื่องจากเกิดจากปัญหาเกี่ยวกับบัญชีรับเงิน เช่น ยังไม่มีพร้อมเพย์ที่ผูกกับเลขบัตรประชาชน หรือบัญชีปิด เป็นต้น
กระทรวงการคลัง พยายามโอนเงินซ้ำ (Retry) อย่างต่อเนื่องทุกสัปดาห์จนถึงปัจจุบัน โดยคงเหลือผู้ที่ยังโอนเงินไม่สำเร็จจำนวนประมาณ 56,000 คน ซึ่งกระทรวงการคลังจะดำเนินการโอนเงินซ้ำ (Retry) ต่อเนื่อง จนถึงวันที่ 30 กันยายน 2563 เท่านั้น เพื่อให้สอดคล้องกับมติคณะรัฐมนตรีเมื่อวันที่ 18 สิงหาคม 2563
ดังนั้น สำหรับผู้มีสิทธิแต่ยังไม่ได้รับเงิน ขอให้ตรวจสอบว่าท่านอยู่ในกลุ่มผู้มีสิทธิที่กระทรวงการคลังโอนเงินไม่สำเร็จหรือไม่ โดยตรวจสอบผ่านเว็บไซต์ www.เราไม่ทิ้งกัน.com ปุ่มสีเขียวเข้ม “ผู้มีสิทธิ์ที่ยังโอนเงินไม่สำเร็จ” ทั้งนี้ หากท่านอยู่ในกลุ่มดังกล่าว หรือท่านได้รับข้อความ SMS แจ้งว่าเป็นผู้มีสิทธิแต่โอนเงินไม่สำเร็จ ขอให้รีบไปติดต่อธนาคารใดก็ได้ที่ท่านมีบัญชีอยู่ และดำเนินการผูกพร้อมเพย์ด้วยเลขบัตรประชาชนโดยเร็ว ก่อนวันที่ 28 กันยายน 2563 เพื่อให้สามารถรับเงินโอนจากกระทรวงการคลังได้ทันภายในวันที่ 30 กันยายน 2563